ועדת העבודה, הרווחה והבריאות, כנסת 18, פרוטוקול מספר 762, 2012-07-23 11:30

חיים כץ: יום שני, פותחים שבוע שיסכם את המושב ונצא לחופשה, אני מקווה שנחזור ממנה להמשך עשייה.

חיים כץ: ד' באב, 23 ביולי 2012, אני מתכבד לפתוח את ישיבת ועדת העבודה, הרווחה והבריאות, בנושא:

חיים כץ: הצעת חוק הבטחת הכנסה (תיקון – ביטול שלילה רטרואקטיבית עקב יציאה לחו"ל), התשע"ב-2012, של חברי הכנסת: זאב אלקין, רוברט אילטוב ועוד כמה שלא הגיעו לפה.

חיים כץ: אנחנו בהכנה לקריאה ראשונה.

חיים כץ: חבר הכנסת זאב אלקין, בבקשה.

זאב אלקין: תודה רבה, אדוני היושב-ראש, חברי חברי הכנסת, מדובר על הצעת חוק שהרציונל שלה הוא מאוד מאוד פשוט.

זאב אלקין: כידוע, קיימת התניה לגבי קשישים שמקבלים הבטחת הכנסה ביכולת שלהם לצאת לחוץ-לארץ.

זאב אלקין: בחוק הקיים, ההתניה הזאת מדברת על אפשרות לצאת לא יותר משלוש פעמים ולא יותר מ-72 יום, ועם זה אין מחלוקת, זאת התניה שקיימת כבר מספר שנים.

זאב אלקין: השאלה היתה מה קורה כשאתה עובר את ההתניה - נניח, מכל מיני נסיבות שלא תכננת אותן קודם, אתה צריך לצאת בפעם הרביעית או שנאלצת להתעכב בחוץ-לארץ.

חיים כץ: אתה יודע שאנחנו הולכים לתת להם עכשיו נראה לי גם אפשרות לרכוש אוטו עד 40,000 שקלים, שלא ישלול בקשה של הבטחת הכנסה.

זאב אלקין: זה בחוק הממשלתי החדש, אני מקווה שהיום - - -

מוחמד ברכה: כן, אבל צריך עוד צעד כדי להשלים.

חיים כץ: יש עוד הרבה צעדים.

חיים כץ: הורדנו להם את הנכסים, את השווי של הנכסים לחישוב.

חיים כץ: עשינו מהפכה.

מוחמד ברכה: יפה.

חיים כץ: עשינו מהפכה.

חיים כץ: אתה מבין למה לא אכפת לי שיש פה אופוזיציה?

חיים כץ: אפילו אתה, אם אתה בא לפה בתור אופוזיציה – תומך.

מוחמד ברכה: אם אני בא לתמוך באלקין, זה אומר הכול.

חיים כץ: בבקשה.

זאב אלקין: הבעיה שאיתה באה להתמודד הצעת החוק כרוכה בכך שברגע שבן אדם עובר את התקרה הזאת אפילו ביום אחד, שוללים לו רטרואקטיבית כל מה שהיה בהיתר, במקום לשלול לו רק עבור הימים שהם מעבר למותר.

חיים כץ: ובאה הצעת החוק ואומרת – אוקיי, אתם תשללו לי רק את המעבר.

זאב אלקין: אתם תשללו רק מעבר, בדיוק באותו מודל שאושר כאן בוועדה במזונות.

זאב אלקין: זה למעשה לקח השראה משם - כשהיה כאן דיון על חוק המזונות, זה המודל שאושר, ואז באנו ואמרנו שאין שום סיבה לא להחיל את זה גם על הקשישים.

זאב אלקין: בשלב הזה, הזכירה מנהלת הוועדה, יש הסכמות עם משרד האוצר לקראת קריאה ראשונה, נשארו עוד מחלוקות שנצטרך לדון עליהן לקראת קריאה שנייה ושלישית, אבל הרציונל של ההסכמות הוא מאוד פשוט, אני רוצה להציג אותן ליושב-ראש הוועדה ולחברים.

חיים כץ: למה שתציג את ההסכמות?

חיים כץ: תציג אותן אחרי קריאה ראשונה - אם האוצר מסכים שאת ההסכמות יציגו ויסכימו עליהן אחרי קריאה ראשונה.

זאב אלקין: אני התחייבתי שזה יהיה בתוך הקריאה הראשונה.

חיים כץ: לפרוטוקול.

זאב אלקין: אני, כחבר כנסת.

זאב אלקין: הוועדה תחליט מה שהיא רוצה.

חיים כץ: אחר כך הוועדה יכולה לעשות מה שהיא רוצה.

זאב אלקין: ברור.

רוברט אילטוב: אני עדיין לא התחייבתי.

זאב אלקין: נכון.

זאב אלקין: אני אבקש מהוועדה לכבד את זה.

חיים כץ: אנחנו נשקול את מה שאתה אומר.

זאב אלקין: הרציונל של ההסכמות הוא מאוד מאוד פשוט.

זאב אלקין: מצד אחד, זה ברור מאיפה באה הצעת החוק.

זאב אלקין: לפעמים בן אדם, יש לו נסיבות שהוא לא יודע לצפות אותן ולכן הוא חורג מעבר לתקרה.

זאב אלקין: מצד שני, המדינה באה ואומרת – אני לא רוצה שאנשים יתפרעו לחלוטין וייסעו לתקופות ארוכות או יותר מדי פעמים כי אז אין סיבה לכך ששילמתי להם הבטחת הכנסה.

זאב אלקין: לכן, המתווה של ההסכמות שאני מבקש מהוועדה לאשר הוא כזה.

זאב אלקין: אם בן אדם יצא פעם רביעית, אזי בפעם הרביעית תישלל רק הפעם הזו.

חיים כץ: ואם הוא נסע פעם רביעית לאבל?

חיים כץ: מישהו במשפחה שלו נפטר.

זאב אלקין: זה קיים בחוק.

זאב אלקין: נסיבות מהסוג הזה קיימות בחוק, זה פותר את הבעיה.

זאב אלקין: אם הוא יצא פעם רביעית, תישלל רק הפעם הרביעית; אם הוא יצא מפעם חמישית ומעלה – אזי ישללו גם רטרואקטיבית כמו המצב היום.

זאב אלקין: אותו דבר לגבי מספר הימים.

זאב אלקין: אם הוא יצא בין 73 ל-100 ימים – תישלל רק התקופה - - -

חיים כץ: בפעם הרביעית?

זאב אלקין: לא.

זאב אלקין: לא קשור.

זאב אלקין: זה או מספר ימים או פעמים.

זאב אלקין: אם הוא יצא מעבר ל-72 ימים עד 100 ימים, יישללו רק הימים הנוספים.

מוחמד ברכה: שמעל ל-72 ימים.

זאב אלקין: מעל 72.

זאב אלקין: אם הוא יצא מעבר ל-100 ימים, זו כבר חריגה כל כך משמעותית, שאני יכול להבין את ההיגיון.

חיים כץ: הוא יצא מעבר ל-100 יום, עוד מעט הוא יבקש הנחות מס...

זאב אלקין: במצב כזה אני מבין למה השלילה היא רטרואקטיבית.

זאב אלקין: זה המתווה שאני מבקש מהוועדה לאשר, והסברתי את ההיגיון שלו.

חיים כץ: האם מישהו מעוניין להתייחס?

ליה שמטוב: תודה.

ליה שמטוב: דבר ראשון, חבר הכנסת אלקין דיבר על הקשישים, ומצד שני אנחנו שומעים על הבטחת הכנסה.

ליה שמטוב: קשישים זה כבר השלמת הכנסה.

זאב אלקין: זה מתייחס רק לקשישים.

חיים כץ: אנחנו מקבלים את התיקון שלך.

ליה שמטוב: פה מדובר רק על הקשישים כי הבטחת הכנסה זה חד-הוריות, וכו'.

זאב אלקין: החוק נקרא חוק הבטחת הכנסה, אבל הכוונה בדיוק למה שאת מתכוונת.

ליה שמטוב: דבר שני, רציתי לציין את הקבוצה של נכים שעוברים מקצבת נכות לקצבת זקנה.

ליה שמטוב: אלמלא הם היו נכים, היו מקבלים השלמת הכנסה.

חיים כץ: אבל זה לא נוגע לעניין פה.

חיים כץ: יש כל כך הרבה דברים שאנחנו צריכים לתקן – אנחנו צריכים עוד קדנציה.

ליה שמטוב: אבל אנחנו לא יכולים בכל חוק לתקן את הסעיף שלו.

ליה שמטוב: אנחנו כבר התחלנו עם זה, אבל לא יכול להיות - - -

חיים כץ: נראה לי שאת בממשלה, לא?

ליה שמטוב: גם אתה.

חיים כץ: אז אני עושה כמיטב יכולתי לריב איתם.

ליה שמטוב: נכים שעוברים מנכות לקצבת זיקנה, כמה כבר הם נוסעים לחוץ-לארץ?

ליה שמטוב: הנכים האלה, הם צריכים לסבול עוד יותר מאשר קשישים.

רוברט אילטוב: כמובן, אני מצטרף לדברים שחבר הכנסת אלקין אמר, וגם לגבי הסיכומים – אני בהתחלה צחקתי אבל באמת אני עודכנתי עם חבר הכנסת אלקין בנושא הזה.

רוברט אילטוב: אני חושב שיש היגיון בסיכום הזה כי לא ייתכן שאזרח ישראלי שכמעט חי בחוץ-לארץ, ימשיך לקבל הבטחת הכנסה.

רוברט אילטוב: לכן, אני תומך בתיקון הזה – זה לפרוטוקול.

חיים כץ: האם יש מישהו מהמשרדים הממשלתיים שרצה להגיד משהו?

רבקה לויפר: רבקה לויפר, רפרנטית ביטוח לאומי, משרד האוצר.

רבקה לויפר: אנחנו התחלנו לתאם את הנוסח, אנחנו עוד מבקשים להמשיך לתאם גם אחרי קריאה ראשונה, אבל בינתיים אלה ההבנות.

זאב אלקין: ברור, אמרתי.

וילמה מאור: תתייחסי לעלות התקציבית.

רבקה לויפר: אולי ביטוח לאומי יתייחסו.

כרמית נאור: כרמית נאור, לשכה משפטית, ביטוח לאומי.

כרמית נאור: ההצעה נודעה לנו רק היום, כך שלצערי אין לנו הערכת עלות.

כרמית נאור: אני לא יודעת להגיד.

חיים כץ: לצורך העניין, עד הקריאה הראשונה אין עלות תקציבית.

רבקה לויפר: לא, עלות ההצעה הראשונית, המקורית, עמדה על כשישה מיליון שקלים.

זאב אלקין: אבל עכשיו זה מצטמצם.

רבקה לויפר: עכשיו צריכים לבדוק מחדש אבל מדובר בהצעה שאמורה - - -

חיים כץ: אז אתה צודק.

חיים כץ: פחות מ-5.8.

זאב אלקין: כן.

חיים כץ: אם זה פחות מ-5.8, לפחות לקריאה הראשונה אין עלות תקציבית.

חיים כץ: המשרדים הממשלתיים יכולים לבוא - - -

רוברט אילטוב: אבל אם הממשלה מסכימה, זה לא עניין - - -

חיים כץ: אחרי הקריאה הראשונה אם תבוא הממשלה ותגיד – בדקנו – אחרי קריאה ראשונה תהיה לכך לצורך העניין עלות תקציבית, תהיה הצעת חוק תקציבית.

חיים כץ: אנחנו נעבור להצבעה.

ליה שמטוב: אפשר הסתייגות דיבור?

חיים כץ: אנחנו בקריאה ראשונה.

חיים כץ: אחרי קריאה ראשונה את יכולה להירשם ולדבר כמה שאת רוצה במליאה – שלוש דקות.

חיים כץ: נא להקריא.

אייל לב ארי: אין לנו כרגע נוסח.

אייל לב ארי: אני מבקש הסמכה של הוועדה לנסח.

חיים כץ: אנחנו מסמיכים את היועצים המשפטיים לנסח את הצעת החוק.

חיים כץ: אין נוסח להקריא.

חיים כץ: כל פעם אנחנו לומדים מחדש – זו פעם ראשונה שקורה שאנחנו מאשרים לקריאה ראשונה ואין נוסח הצעת חוק.

חיים כץ: תאמין לי, אתה יושב-ראש קואליציה חזק.

חיים כץ: אתה חזק, יש לך פה תמיכה רחבה.

חיים כץ: אנחנו נצביע על הנוסח שינוסח ועל ההסכמות, כהכנה לקריאה הראשונה, וזה יעלה למליאה לקריאה ראשונה.

זאב אלקין: אני מקווה השבוע.

חיים כץ: מי בעד, ירים את ידו.

חיים כץ: חבר הכנסת ברכה מצביע במקום חבר הכנסת עפו אגבאריה.

ליה שמטוב: אני מצביעה במקום חבר הכנסת מוץ מטלון.

רוברט אילטוב: אני מצביע במקום חברת הכנסת אורלי לוי אבקסיס.

זאב אלקין: אני מצביע במקום חבר הכנסת אריה אלדד.

זאב אלקין: בעד – 5

זאב אלקין: נמנעים – אין

חיים כץ: כל חברי הכנסת שנמצאים פה אישרו את הצעת החוק.

חיים כץ: תודה רבה, הישיבה נעולה.